text: 
  For første gang i 100 år tabte Indre Mission menighedsrådsvalget i 
  Skjern. Nu rykker social-grundtvigianerne ind
  
  
  Af Steffen Borch
  
  
  I 1972 fik Skjern sit første værthus.
  
  Det hed Kontorets Bodega, og det var ikke et sted, man lod sig se, 
  hvis man ville være velset i byens herskende indremissionske kredse.
  
  Det var samme år, at Poul-Erik Billeskov kom til byen.
  
  " Men der er ingen organisk sammenhæng mellem de to ting, " 
  understreger han.
  
  20 år senere tabte Indre Mission menighedsrådsvalget i Skjern.
  
  For første gang i 100 år.
  
  Og denne gang kan Poul-Erik Billeskov ikke sige sig fri for at have 
  haft en finger med i spillet.
  
  Han var nemlig kandidat for- og en af initiativtagerne til det 
  grundtvigianske-socialdemokratiske samarbejde, der har vundet flertallet i
   Skjerns menighedsråd.
  
  Otte-fem stod det i gamle dage. Det var indtil denne uges 
  menighedsrådsvalg. Nu står det syv-seks. Og det er altså i de 
  helliges disfavør.
  
  
  
  